Catalunya és un país capdavanter en matèria esportiva, compta amb una arrelada tradició i té importants entitats, clubs i empreses de l'esport, i un gran nombre d'esportistes d'elit.
Des del Govern volem ser al costat de totes aquelles persones que formen el món de l'esport i al mateix temps volem potenciar que es practiqui l'esport al llarg de totes les etapes de la vida.
Quant als objectius principals en matèria esportiva per aquesta desena legislatura, els volem estructurar en tres grans àmbits: l'esport com a font de salut i benestar, l'esport com a motor de recuperació econòmica i l'esport com a projecció de la imatge de Catalunya al món.
Des del punt de vista vinculat a la salut i el benestar,
- Ens proposem impulsar el desplegament del Pla Nacional de Promoció de l'Activitat Física de Catalunya amb l'objectiu d'incrementar la pràctica de l'activitat física per a la millora de la salut de la societat catalana en totes les franges d'edat.
- Ens proposem redefinir el model de l'esport que es pràctica al llarg de la formació acadèmica impulsant l'elaboració i desplegament del denominat Pla Estratègic d'Esport Escolar i Universitari de Catalunya.
- Ens proposem crear i implementar la Xarxa de Centres de Medicina de l'Esport de Catalunya que regularà i garantirà la qualitat en la prestació de serveis de medicina de l'esport arreu el territori català.
- Ens proposem establir col·laboracions amb els organismes públics i agents privats de Catalunya per a unificar criteris i polítiques públiques destinades al sistema esportiu de Catalunya.
Un segon eix és l'esport com a motor de recuperació econòmica.
En aquest sentit, les actuacions per aquesta legislatura pensem que passen per:
- Redefinir el Pla Director d'instal·lacions i equipaments esportius de Catalunya (PIEC) per tal que esdevingui una veritable eina de servei a la comunitat i contribueixi a la racionalització de la distribució d'equipaments esportius a Catalunya i particularment en un context com l'actual de menys recursos públics
- Ens proposem també impulsar la interacció entre empreses patrocinadores i agents de l'esport.
-Volem organitzar a l'INEFC amb una oferta de Graus i de Màsters Oficials, que responguin a les demandes de la societat actual.
De manera concreta, promourem la investigació en coordinació amb les universitats; fomentarem la col·laboració público-privada; potenciarem la connexió i coordinació entre els centres de formació, els centres de recerca, i els centres d'aplicació del coneixement i l'empresa; i obrirem l'Observatori de l'Esport Català al sector empresarial i associatiu per oferir-los indicadors de referència per al seu posicionament i creixement nacional i internacional.
-Finalment, presentarem la modificació de la Llei de Professions de l'Esport, per adequar els requisits per a la pràctica dels professionals de l'activitat física i de l'esport a la realitat esportiva del nostre país, amb criteris de convergència europea, tot garantint la validesa dels títols i la mobilitat.
Resulta evident que l'esport català ens dóna projecció internacional com a país.
Són molts els esportistes catalans que han participat i participen en competicions internacionals.
A través de l'Esport volem i podem projectar amb força la imatge de Catalunya al món, per aquest motiu ens comprometem a:
- Seguir treballant per la integració com a membres de ple dret de les Federacions Esportives Catalanes a les respectives Federacions Esportives Internacionals i per la presència internacional de l'esport català mitjançant les Seleccions Catalanes.
- Impulsarem el desplegament del Pla Estratègic d'Esports d'Hivern a Catalunya per potenciar la promoció i projecció dels esports de gel i de neu a les diferents comarques del país.
- Treballarem perquè Barcelona i Catalunya continuïn sent seus d'esdeveniments esportius d'abast internacional, d'acord òbviament amb les administracions locals.
- Redefinirem el Programa d'Alt Rendiment Esportiu Català (ARC) integrant en un mateix pla i itinerari esportiu els Centres de Tecnificació Esportiva i el Centre d'Alt Rendiment de Sant Cugat.
- I ens proposem també finalment potenciar i posicionar el Centre d'Alt Rendiment de Catalunya al món per potenciar la seva internacionalització i el màxim nivell esportiu que pot oferir.